skriftgrad
Skriftgrad er et måltal for højden fra overkant til underkant af det designareal, inden for hvilket et trykt bogstav er udformet. I ældre tiders bogtryk med blytyper målte man højden på den blyklods, hvorpå bogstavet var støbt. Et bestemt skriftsnit i en bestemt skriftgrad måles i typografiske punkt og giver os et indtryk af bogstavernes størrelse. Det angives i bøgers kolofon som fx 12 punkt Monotype Bodoni. Da et skriftsnits bogstaver imidlertid kan være designet større eller mindre inden for deres designareal, skal man også se på skriftsnittes x-højde for at få et korrekt, optisk indtryk af skriftgraden.